39. schôdza NR SR - 12.deň - A. dopoludnia
Dátum: 2025-09-26
Poslanec: Nash, Natália (PS)
Druh vystúpenia: Vystúpenie v rozprave

Vážený pán predsedajúci, vážené panie poslankyne, vážení páni poslanci. Stojím tu, aby som podporila návrh uznesenia, ktorý predkladá môj kolega Richard Dubovický. A nerobím tak len ako opozičná poslankyňa, ale aj ako občianka, ktorá s poľutovaním sleduje, ako sa inštitúcia, ktorá ma profesionálne propagovať našu krajinu, najmä v zahraničí, stáva symbolom chaosu, plytvania a politického klientelizmu. Hovorím o štátnej rozpočtovej organizácii Slovakia Travel. Cestovný ruch by pre Slovensko mohol byť jedným z kľúčových hospodárskych odvetví s obrovským, no stále nenaplneným potenciálom. Máme nádhernú prírodu, bohatú históriu, jedinečnú kultúru a úžasných ľudí. Asi nebudeme top destináciou, no máme všetko čo potrebujeme, aby sme sa na turistickej mape Európy stali jasným a dobre hodnoteným bodom. Kým potenciál nárast máme obrovský, jeho marketingové a strategické riadenie je na úrovni, ktorá je žiaľ hlboko amatérska a plná politického zneužívania. A práve Slovakia Travel, ktorá hospodári s desiatkami miliónov eur z peňazí nás všetkých, predstavuje dnes zlyhávanie, ktoré je symptomatické aj pre našu krajinu, ktorá rovnako upadá. Vážené dámy a páni, aby ste mohli niečo efektívne riadiť, potrebujete plán, víziu, stratégiu. Slovakia Travel však funguje v absolútnom strategickom vzduchoprázdne a nie je to jej chyba. Chyba je možno aj v jej zriaďovateľovi, v ministerstve cestovného ruchu a športu, ktoré dodnes, opakujem dodnes nemá schválený kľúčový strategický dokument, Koncepciu rozvoja cestovného ruchu. Ten predchádzajúci dokument platil do roku 2020. Žijeme v roku 2025 a naša krajina už päť rokov nemá žiadnu oficiálnu schválenú víziu, kam sa má uberať jej turizmus a propagácia jej značky. Ako môže agentúra v takom prostredí fungovať. Výsledkom je presne to, čo vidíme. Namiesto systematických kampaní so strategickým dosahom sledujeme len náhodný a nekoordinovaný prístup. Nie je možné identifikovať konkrétne merateľné výsledky, ktoré by ospravedlňovali obrovské rozpočtové výdavky. Dôkazom tohto chaosu je aj šokujúci údaj priamo z návrhu uznesenia. Až vyše 75 % výdavkov na propagáciu v médiách investovala Slovakia Travel do reklamy na domácom trhu. To je fundamentálne nepochopenie jej poslania. Úlohou národnej agentúry je primárne lákať zahraničných turistov, ktorí prinášajú do ekonomiky nové peniaze. Propagáciu pre domácich návštevníkov majú a vedia oveľa lepšie robiť krajské a oblastné organizácie cestovného ruchu, ktoré poznajú svoje regióny, svojich ľudí, svoje produkty. Tu dochádza nielen k duplicite, ale k plytvaniu zdrojmi na niečo, čo nie je hlavnou úlohou tejto agentúry. Kde chýba stratégia a kontrola, tam sa otvárajú dvere pre plytvanie a prešľapy, ktoré by v súkromnej firme nikoho ani nenapadli. Dovoľte mi pripomenúť niekoľko príkladov. Začneme tým najzávažnejším potvrdeným aj oficiálnou autoritou. Úrad pre verejné obstarávanie v apríli tohto roku skonštatoval, že Slovakia Travel porušila zákon pri zrušení súťaže na zabezpečenie účasti Slovenska na Expo 2025 v Osake. Toto nie je politická kritika, toto je fakt, toto je rozhodnutie štátneho orgánu. A aký bol dôsledok tohto protizákonného postupu? Následné priame nákupy, ktoré viedli k výrazne vyšším cenám. Napríklad uniformy pre hostesky sa nakúpili o tretinu drahšie, než bola pôvodne vysúťažená cena. Toto je nehospodárnosť v priamom prenose. Pokračujme plánovaným slovenským domom počas olympiády v Miláne. Takmer pol milióna eur a to len za prenájom sa má minúť na luxusný priestor v Galleria Meravigli, mieste okázalých večierkov a módnych prehliadok v centre Milána, ďaleko od reálnych olympijských športovísk. Kým naši českí susedia logicky hľadajú priestory blízko hokejovej arény, aby boli čo najbližšie k fanúšikom a športovcom, my si platíme VIP salónik. Veď priority národniarov v športe sú vždy jasné. Luxusné výlety, tľapkanie sa po chrbte, namiesto reálnej podpory a propagácie športu a Slovenska. Zmluva je verejná, kľudne si ju pozrite v CRZ. Nepatrí do kategórie výhodných. Nájdete v nej aj cenník služieb. Za vynesenie smeti zaplatíme denne 800 eur. Za upratanie toaliet 35 eur. na hodinu. A vráťme sa k ďalším prešľapom. Vrcholom prešľapov sú prípady, ktoré dokonale ilustrujú zmes nekompetentnosti a klientelizmu, na ktoré upozorňujem už od nástupu ministra Huliaka na rezort cestovného ruchu a športu. Napríklad dotácia 6500 eur na folklórny festival v rodnej obci ministra Huliaka. Je to síce malá suma, ale dobrá ilustrácia týchto absurdností. Obec uvádzala Slovakia Travel ako partnera podujatia týždne pred podpisom zmluvy, dokonca predčasne nakúpila aj banery. Na Očovskej folklórnej hrude si diváci na obrazovke nad pódiom niekoľkokrát pozreli reklamu na dovolenku na Slovensku, lebo milovníci folklóru na festivale v Očovej sú cieľovou skupinou reklamy, ktorá tvrdí, že Slovensko je krásne. Podpora folklórnych podujatí je aktuálne v Slovakia Travel veľmi populárna, akoby to bolo jediné čo doma máme. Pri folklóre ostanem a spomeniem ďalšiu menšiu marketingovú spoluprácu. Slovakia Travel pridelila 10 000 eur folklórnemu súboru Podpoľanec, ktorého vedúcim je poslanec vládnej koalície Roman Malatinec, aktuálne podpredseda Strany vidieka. Peniaze mali byť na účasť na festivale na medzinárodne neuznanom severnom Cypre a na oplátku mal tam Podpoľanec spropagovať Slovensko. A akú propagáciu Slovenska sme za tých 10 000 eur dostali? Fotografie zo stánku ukazujú propagačné materiály, poldecáky a veľký nápis Homemade alcohol from raj "Rožovka" 52 %. Na moslimskej časti ostrova ich nič lepšie nenapadlo, ako vytiahnuť podpoliansku Rožovku. Za mňa je to posledná vec, ktorou by som reprezentovala Slovensko, ale proti gustu žiaden dišputát. Toto nie je good idea Slovakia. Toto je čistá hanba a dôkaz absolútnej nekompetentnosti a kamarátskych prihrávok. Aj toto je typ chaotických a nekoordinovaných kampaní, o ktorých hovorí dôvodová správa k uzneseniu. =====